“สมคิด” เผยคลัง-ก.อุตฯเตรียมชงครม.พิจารณามาตรการจูงใจเข้าลงทุนใน EEC
"สมคิด" เผยคลัง-ก.อุตฯเตรียมชงครม.พิจารณามาตรการจูงใจเข้าลงทุนใน EEC
22 ก.พ. 2560

นายสมคิด จาตุศรีพิทักษ์ รองนายกรัฐมนตรี เปิดเผยว่า ทางกระทรวงการคลังเตรียมเสนอมาตรการภาษี ซึ่งเป็นมาตรการจูงใจให้กับบริษัทไทยและต่างประเทศที่เข้ามาลงทุนในโครงการระเบียงเศรษฐกิจภาคตะวันออก (EEC)  ซึ่งกระทรวงคลังอยู่ระหว่างเตรียมการและคาดเสนอต่อที่ประชุมคณะรัฐมนตรี (ครม.) ได้ในสัปดาห์หน้า
พร้อมกันนี้ในส่วนกระทรวงอุตสาหกรรม เตรียมเสนอแพคเกจที่จะส่งเสริมการลงทุนในอุตสาหกรรมใหม่ (New S-Curve)
โดยจะทยอยนำเข้ารายงานต่อที่ประชุมครม. เบื้องต้นรับทราบว่าจะมีการเสนอเกี่ยวกับ Robotic หรือ โรงไฟฟ้า ในครม.อีก 2 สัปดาห์ข้างหน้า
“สิ่งเหล่านี้จะเป็นตัวช่วยสร้างความมั่นใจว่าไทยสามารถแข่งขันกับประเทศอื่นได้”
นอกจากนี้ ในส่วนของโครงการต่าง ๆ ที่รัฐบาลดำเนินการในขณะนี้ นายสมคิด กล่าวว่า นายกรัฐมนตรีเตรียมจะมีการตั้งซุปเปอร์บอร์ดขึ้นมาอีก 1 ชุด เพื่อให้การดำเนินงานของทุกโครงการมีความโปร่งใส ไม่ว่าโครงการลงทุนภาครัฐหรือเอกชน โดยจะมีการเชิญบุคคลภายนอกเข้ามาเป็นกรรมการด้วย